Jens Rohde (V), 2003-05-28:
I fredags kunne man i Berlingske Tidende læse en kronik, som var skrevet af oppositionspartierne.
Her blev det påstået, at privatiseringen af TV 2 udelukkende er et spørgsmål om ideologi for regeringen.
Det er for det første ikke korrekt, og det skal jeg vende tilbage til.
Det mest interessante i den kronik og i den debat, vi har haft det sidste års tid,
er imidlertid, at partierne hævder, at de er parat til at udvikle TV 2 og gøre dets programflade mere attraktiv i offentligt regi.
Man kan spørge: Attraktiv for hvem?
Men lad det nu ligge.
Men det skærer i øjnene, at partierne ikke giver ét eneste bud på den udvikling, de taler om, og de fortæller heller ikke, hvor mange kroner danskerne skal betale mere oven i den licens, som i forvejen er verdens højeste.
Det kunne være interessant at få svar på det her i dag.
TV 2 står over for store udfordringer i de kommende år.
Mediesammensmeltningen vil øge konkurrencen drastisk for alle medievirksomheder, og i den sammenhæng er det vigtigt for en station, der arbejder fuldt ud på markedsvilkår, at den kan udvikle sig frit uden politiske begrænsninger.
Uanset om TV 2 fortsætter under de nuværende vilkår, eller om man privatiserer TV 2, er det helt afgørende for stationens eksistens, at den får mulighed for at udvikle nye selskaber som f.eks. betalingskanaler, pay per view-tjenester, radiotjenester og forretningsinitiativer på internettet.
Det kan man jo bare give den lov til alligevel, har hr. Søren Søndergaard sagt her fra Folketingets talerstol.
Ja, det kan man, men ville det være rimeligt?
Vores svar er: Nej!
Kl. 9.05 Hvis en tv-station skal agere på det frie marked og derfor hente sin største indtjening herfra, og den samtidig er statsejet og får licenspenge, må man naturligvis sætte en række begrænsninger for en sådan stations virke, for ellers vil den kunne forhindre andre medievirksomheder i at udvikle sig og eksistere.
Regeringen har taget konsekvensen af mediesammensmeltningen og konkurrencen.
Det er ikke hensigtsmæssigt for TV 2 at være underlagt de politiske bindinger, som vi er nødt til at fastholde i dag, for det vil nemlig betyde enten langt flere offentlige penge eller stationens død, og vi ønsker ingen af disse to ting. Vi vil imidlertid ikke frigøre TV 2 af de bindinger, som vedrører forpligtelsen til at sende tv, der som minimum har det programudbud, der forefindes på kanalen i dag.
Det er helt afgørende for Venstre, for regeringen og for forligspartierne, at TV 2/DANMARK er forpligtet over for hele befolkningen til at sikre et bredt udbud af programmer omfattende nyhedsformidling, oplysning, kunst og underholdning.
Der skal tilstræbes kvalitet, alsidighed og mangfoldighed, TV 2 skal gennem en aktiv sprogpolitik medvirke til at bevare og udvikle det danske sprog, bl.a. ved at formidle et ordentligt og korrekt dansk, og TV 2 skal lægge særlig vægt på sin rolle som formidler af dansk kunst og kultur, herunder den danske kulturarv.
TV 2 skal sende nyhedsprogrammer i mindst samme omfang som gennemsnittet i de seneste 4 år, og kravene til især døves og hørehæmmedes adgang til programmerne øges.
Der er altså tale om meget klare og specifikke krav på en lang række områder, som i dag ikke er nær så klart beskrevet, og som der ikke findes decideret kontrakt om.
Venstre ønsker fortsat et TV 2, der leverer public service til danskerne, og som kan udnytte sine produktioner til også at omfatte andre medier, hvilket vil udbrede TV 2's public service, og vi mener, at det bedste udgangspunkt for at sikre dette er en privatisering.
De mennesker, som ikke forstår, at mediepolitik også er erhvervspolitik, ender med at tabe den kulturkamp, de udkæmper.
At borgerne med privatiseringen samtidig slipper lidt billigere i licens er en ekstra gevinst, som partierne glæder sig over, især set i lyset af at danskerne betaler verdens højeste licens.
Men vi mangler stadig svar på, hvilke licensstigninger befolkningen kunne vente sig fra oppositionspartiernes side, hvis de fik magt, som de har agt.